Høsten 1940 ble Larsen kalt inn til forhør hos tyske styresmakter i Trondheim. Han benektet ethvert bekjentskap med motstandsarbeidet og gulltransporten og kom fra forhøret uten å bli arrestert. Men fiskebåten M/K Stølvåg ble rekvirert av tyskerne i Trondheim, og Larsen og de andre eierne av båten, fikk den ikke tilbake før etter krigen. Da var båten i dårlig forfatning. Fiskerfamiliene på Inntian med lott i M/K Stølvåg måtte klare seg uten båten i krigsårene. Etter krigen skrev Larsen et brev til Fredrik Haslund hvor han forklarte situasjonen og bad om hjelp. Larsen fikk aldri svar fra Haslund. Larsen, Reppe og de mange andre frivillige som deltok i tjeneste for regjeringen under Gulltransporten fikk heller ingen annen form for offentlig erstatning for innsatsen. Larsen ble i 1962 tildelt Kongens fortjenstmedalje 1. klasse (gullmedalje og diplom) for deltakelsen i gulltransporten.